CELEX: 52020PC0309
Language: lt
Date: 2020-07-13
Title: Pasiūlymas EUROPOS PARLAMENTO IR TARYBOS REGLAMENTAS kuriuo iš dalies keičiamos Europos Parlamento ir Tarybos Reglamento (ES) Nr. 514/2014 nuostatos, susijusios su įsipareigojimų panaikinimo procedūra

EUROPOS KOMISIJA
            Briuselis, 2020 07 13
            COM(2020) 309 final
            2020/0140(COD)
            Pasiūlymas
            EUROPOS PARLAMENTO IR TARYBOS REGLAMENTAS
            kuriuo iš dalies keičiamos Europos Parlamento ir Tarybos Reglamento (ES) Nr. 514/2014 nuostatos, susijusios su įsipareigojimų panaikinimo procedūra
            
               
         
         
            
               AIŠKINAMASIS MEMORANDUMAS
            
            
               1.PASIŪLYMO APLINKYBĖS
            
            
               •Pasiūlymo pagrindimas ir tikslai
            
            
               
                  Visose valstybėse narėse toliau didėja tiesioginis ir netiesioginis COVID-19 protrūkio poveikis. Dabartinė padėtis yra beprecedentė, todėl reikia imtis priemonių, skirtų padėti valstybėms narėms įgyvendinti fondų paramą. Šiuo atžvilgiu turėtų būti užtikrintas visapusiškas N+2 taisyklės taikymas, kad valstybės narės turėtų pakankamai laiko įgyvendinti savo asignavimus ir deklaruoti išlaidas Komisijai.
               
               
                  Konkrečiau, tam, kad taikant įsipareigojimų panaikinimo taisyklę (N+2) būtų atsižvelgta į valstybių narių pateiktą mokėjimo prašymą, apimantį visus N+2 metus, įsipareigojimų panaikinimo terminą būtina suderinti su sąskaitų pateikimo terminu. 
               
               
                  Be to, siekiant užtikrinti įsipareigojimų panaikinimo metodo nuoseklumą ir suteikti valstybėms narėms N+2 taisyklę atitinkantį įgyvendinimo laikotarpį, siūloma 2018 ir 2019 m. nacionalinėms programoms skirtų papildomų asignavimų panaikinimą suderinti su taisyklėmis, taikomomis pagrindiniam nacionalinėms programoms skiriamam asignavimui. 
               
            
            
               •Suderinamumas su toje pačioje politikos srityje galiojančiomis nuostatomis
            
            
               
                  Pasiūlymas dera su Prieglobsčio, migracijos ir integracijos fondui ir Vidaus saugumo fondui nustatyta bendra teisine sistema ir jame numatyti tik tiksliniai Reglamento (ES) 514/2014 pakeitimai. 
               
            
            
               •Suderinamumas su kitomis Sąjungos politikos sritimis
            
            
               
                  Šis pasiūlymas susijęs tik su tiksliniais daliniais Reglamento (ES) Nr. 514/2014 pakeitimais ir juo išlaikomas derėjimas su kitomis Sąjungos politikos sritimis.
               
            
            
               2.TEISINIS PAGRINDAS, SUBSIDIARUMO IR PROPORCINGUMO PRINCIPAI
            
            
               •Teisinis pagrindas
            
            
               Šis pasiūlymas grindžiamas Sutarties dėl Europos Sąjungos veikimo 78 straipsnio 2 dalimi, 79 straipsnio 2 ir 4 dalimis, 82 straipsnio 1 dalimi, 84 straipsniu ir 87 straipsnio 2 dalimi.
            
            
               Juo suderinami mokėjimo prašymų ir įsipareigojimų panaikinimo terminai ir patikslinama papildomų 2018 ir 2019 m. asignavimų, kurie buvo skirti nenumatytiems poreikiams Prieglobsčio, migracijos ir integracijos fondo ir Vidaus saugumo fondo remiamose srityse patenkinti, įsipareigojimo data. 
            
            
               •Subsidiarumo principas 
            
            
               
                  Šiuo pasiūlymu siekiama kuo geriau panaudoti fondų lėšas šalinant beprecedentės visuomenės sveikatos krizės, susijusios su COVID-19 protrūkiu, tiesioginį ir netiesioginį poveikį. 
               
            
            
               •Proporcingumo principas
            
            
               
                  Pasiūlymu daromi riboti ir tiksliniai pakeitimai, kuriais neviršijama to, kas būtina siekiant tikslo užtikrinti, kad valstybė narė galėtų kuo geriau panaudoti asignavimus reaguodama į plataus masto visuomenės sveikatos krizę, kuri gali turėti žalingą poveikį fondų remiamoms sritims. 
               
            
            
               •Priemonės pasirinkimas
            
         
         
            
               Reglamentas yra tinkama priemonė, siekiant padaryti pakeitimų, kurių reikia reaguojant į šias beprecedentes aplinkybes. 
            
            
               3.EX POST VERTINIMO, KONSULTACIJŲ SU SUINTERESUOTOSIOMIS ŠALIMIS IR POVEIKIO VERTINIMO REZULTATAI
            
            
               •  Galiojančių teisės aktų ex post vertinimas / tinkamumo patikrinimas
            
            
               Netaikoma.
            
            
               •Konsultacijos su suinteresuotosiomis šalimis
            
            
               Su išorės suinteresuotosiomis šalimis nesikonsultuota. Tačiau pasiūlyme atsižvelgiama į nacionalinių valdžios institucijų prašymus paaiškinti ar patarti dėl jų taikomų reagavimo į krizę priemonių. 
            
            
               •  Tiriamųjų duomenų rinkimas ir naudojimas
            
            
               
                  Netaikoma.
               
            
            
               •  Poveikio vertinimas
            
            
               
                  Poveikio vertinimas atliktas rengiant Reglamento (ES) Nr. 514/2014 pasiūlymus. Šiems ribotiems tiksliniams pakeitimams atskiro poveikio vertinimo nereikia.
               
            
            
               •  Reglamentavimo tinkamumas ir supaprastinimas
            
            
               
                  Netaikoma.
               
            
            
               •  Pagrindinės teisės
            
            
               
                  Netaikoma.
               
            
            
               4.POVEIKIS BIUDŽETUI
            
            
               Siūlomais pakeitimais daugiametės finansinės programos metinių įsipareigojimų ir mokėjimų viršutinės ribos nekeičiamos. 
            
            
               5.KITI ELEMENTAI
            
            
               •Įgyvendinimo planai ir stebėsena, vertinimas ir ataskaitų teikimo tvarka
            
            
               Priemonių įgyvendinimas bus stebimas pagal Reglamente (ES) Nr. 514/2014 nustatytus įsipareigojimų panaikinimui taikomus bendruosius mechanizmus.
            
            
               •Išsamus konkrečių pasiūlymo nuostatų paaiškinimas
            
         
         
            
               Siūloma iš dalies pakeisti Reglamentą (ES) Nr. 514/2014 siekiant užtikrinti, kad apskaičiuojant įsipareigojimų panaikinimą būtų atsižvelgta į visus N+2 metų mokėjimo prašymus, kuriuos valstybė narė pateikė laikydamasi Reglamento Nr. 514/2014 44 straipsnyje nustatytų terminų. Be to, siūloma iš dalies pakeisti Reglamentą (ES) Nr. 514/2014 siekiant užtikrinti, kad sumų, atitinkančių 2018 ir 2019 m. nacionalinėms programoms skirtus papildomus asignavimus, įgyvendinimo laikotarpis būtų suderintas su pradinio asignavimo įgyvendinimo laikotarpiu. Abiem pakeitimais užtikrinamas nuostatų nuoseklumas ir nedaromas poveikis N+2 įsipareigojimų panaikinimo taisyklei. 
            
            
               2020/0140 (COD)
            
            
               Pasiūlymas
            
            
               EUROPOS PARLAMENTO IR TARYBOS REGLAMENTAS
            
            
               kuriuo iš dalies keičiamos Europos Parlamento ir Tarybos Reglamento (ES) Nr. 514/2014 nuostatos, susijusios su įsipareigojimų panaikinimo procedūra
            
            
               EUROPOS PARLAMENTAS IR EUROPOS SĄJUNGOS TARYBA,
            
            
               atsižvelgdami į Sutartį dėl Europos Sąjungos veikimo, ypač į jos 78 straipsnio 2 dalį, 79 straipsnio 2 ir 4 dalis, 82 straipsnio 1 dalį, 84 straipsnį ir 87 straipsnio 2 dalį,
            
            
               atsižvelgdami į Europos Komisijos pasiūlymą,
            
            
               teisėkūros procedūra priimamo akto projektą perdavus nacionaliniams parlamentams,
            
            
               atsižvelgdami į Europos ekonomikos ir socialinių reikalų komiteto nuomonę
                  1
               ,
            
            
               atsižvelgdami į Regionų komiteto nuomonę
                  2
               , 
            
            
               laikydamiesi įprastos teisėkūros procedūros,
            
            
               kadangi:
            
            
               (1)COVID-19 pandemijos poveikis valstybėms narėms – beprecedentis. Pandemija daro poveikį migracijai, saugumui ir sienų valdymui valstybėse narėse, o tai savo ruožtu dar labiau valstybėse narėse didina likvidumo trūkumą dėl staiga labai išaugusio viešųjų investicijų daugelyje sektorių poreikio. Dėl to susidarė išskirtinė padėtis, kuriai spręsti turėtų būti taikomos specialios priemonės;
            
            
               (2)būtina suteikti valstybėms narėms papildomo lankstumo, kad jos galėtų reaguoti į šią beprecedentę krizę, padidinant galimybę visapusiškai pasinaudoti esamu įgyvendinimo laikotarpiu iki programų užbaigimo iki 2023 m. gruodžio 31 d. Siekiant patenkinti šį poreikį, įsipareigojimų panaikinimo ir metinio likučio mokėjimo prašymų pateikimo terminai turėtų būti suderinti. Teisės aktuose nustatytas metinio likučio mokėjimo prašymų pateikimo terminas – vasario 15 d., o iš pradžių numatytas įsipareigojimų panaikinimo terminas buvo ankstesnių metų gruodžio 31 d. Abiejų terminų datą nustačius vasario 15 d., įsipareigojimų panaikinimo tikslais bus atsižvelgta į vasario 15 d. valstybės narės pateiktą metinio likučio mokėjimo prašymą; 
            
            
               (3)siekiant užtikrinti, kad valstybės narės galėtų visapusiškai pasinaudoti 2018 ir 2019 m. skirtais papildomais asignavimais, turėtų būti patikslinti biudžetinio įsipareigojimo metai. Šie papildomi asignavimai buvo įtraukti į 2018 ir 2019 finansinių metų Europos Sąjungos bendrąjį biudžetą
                  3
                ir vėliau skirti nacionalinėms programoms, kaip nurodyta Reglamento (ES) Nr. 514/2014 14 straipsnyje; 
            
            
               (4)siekiant suteikti valstybėms narėms teisinio tikrumo dėl įsipareigojimų panaikinimo termino, šis reglamentas turėtų įsigalioti kitą dieną po jo paskelbimo Europos Sąjungos oficialiajame leidinyje;
            
            
               (5)todėl Reglamentas (ES) Nr. 514/2014 turėtų būti atitinkamai iš dalies pakeistas,
            
            
               PRIĖMĖ ŠĮ REGLAMENTĄ:
            
            
               1 straipsnis 
               
         
         
            
               Reglamento (ES) Nr. 514/2014 50 straipsnio 1 dalis pakeičiama taip:
            
            
               „1. Nacionalinėms programoms taikoma įsipareigojimų panaikinimo procedūra, grindžiama principu, kad metais, einančiais po antrųjų biudžetinio įsipareigojimo nustatymo metų, su įsipareigojimu susijusių sumų nepadengus 35 straipsnyje nurodyto pradinio ir metinio išankstinio finansavimo lėšomis ir jų nenurodžius mokėjimo prašyme iki 44 straipsnio 1 dalyje nustatyto termino, tos sumos yra panaikinamos. Įsipareigojimų panaikinimo tikslu Komisija sumą apskaičiuoja prie kiekvieno 2015–2020 m. biudžetinio įsipareigojimo pridėdama po vieną šeštąją metinio biudžetinio įsipareigojimo, susijusio su 2014 m. visu metiniu įnašu. 
            
            
               Sumų, atitinkančių papildomus asignavimus, skirtus nacionalinėms programoms 2018 m., atveju biudžetinio įsipareigojimo metai yra 2019 m. Sumų, atitinkančių papildomus asignavimus, skirtus nacionalinėms programoms 2019 m., atveju biudžetinio įsipareigojimo metai yra 2020 m. “ 
            
            
               2 straipsnis
            
            
               Šis reglamentas įsigalioja kitą dieną po jo paskelbimo Europos Sąjungos oficialiajame leidinyje.
            
            
               Šis reglamentas pagal Sutartis privalomas visas ir tiesiogiai taikomas valstybėse narėse.
            
            
               Priimta Briuselyje
            
            
               
                  Europos Parlamento vardu
                        Tarybos vardu
               
               
                  Pirmininkas
                        Pirmininkas
               
            
         
         
            
                  
                     (1)
                  
                        OL C , , p. .
               
               
                  
                     (2)
                  
                        OL C , , p. . 
               
               
                  
                     (3)
                  
                  
                        OL L 57, p. 317 ir OL L 67, p. 318.